Од 2007. године ради у Опери и театру Мадленијанум, као драматург и асистент режије у операма Мадам Батерфлај у режији Дејана Миладиновића, Пајаци у режији Јурија Александрова, Чаробна фрула у режији Ане Радивојевић-Здравковић, Сутон у режији Небојше Брадића, као и мјузикла Les Miserables и Ребека, такође у режији Небојше Брадића. Почетком 2014. године остварује прву самосталну режију са опером "Љубавни напитак", а исте године ради као асистент режије Мартин Лојд-Евансу на опери Ромео и Јулија путем фондације Опероса. Наредне 2015. године опет добија позив од Оперосе и ради као асистент режије истом редитељу на опери Тако чине све, са премијером у Црној гори у тврђави Канли кула, а затим у децембру исте године и режира оперу Јозефа Хајдна Апотекар са премијером у СКЦ-у. Наредне 2016. године у оквиру сезоне Музички сводови Београда режира представу "Quod Fatum" о Петру Иљичу Чајковском у продукцији Културног елемента са којом путује по Србији. Током 2016. и 2017. године у оквиру сезоне Музички сводови Београда режира низ оперских и музичких представа, концерата и пројеката, преко ауторског корео музичког перформанса "Plaisir d’amour" креираног за 56. Октобарски салон, представе "Амадеус" инспирисане животом Волфганга Амадеуса Моцарта и "Кристална ноћ", као и перформансе "Штуке су полетеле у зору", инспирисане бомбардовањем Београда 1941. године током Другог светског рата и "Црвени октобар" у оквиру обележавања стогодишњице од Октобарске револуције.